32004R2204
L 374/40
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 2204/2004 НА КОМИСИЯТА
от 21 декември 2004 година
за изменение на Регламент (ЕИО) № 1915/83 за определяне на някои въвеждащи разпоредби за водене на счетоводството с оглед на определяне на доходите в земеделските стопанства
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент № 79/65/ЕИО на Съвета от 15 юни 1965 г. за създаване на селскостопанска счетоводна информационна мрежа, обхващаща доходите и икономиката в земеделските стопанства в Европейската икономическа общност (1), и по-специално член 6, параграф 2 от него,
като има предвид, че:
(1)
Съгласно член 5, параграф 1 от Регламент (ЕИО) № 1915/83 на Комисията (2) Комисията заплаща на всяка държава-членка фиксирана сума за всеки надлежно попълнен експлоатационен формуляр от стопанство, изпратен в сроковете, визирани в член 3 от същия регламент. За да има яснота, е необходимо и в Регламент (ЕИО) № 1915/83 да се включат разпоредбите за тези плащания, предвидени в Регламент (ЕИО) № 1859/82 на Комисията от 12 юли 1982 г. относно избора на счетоводни стопанства за установяване на доходите на земеделските стопанства (3).
(2)
От бюджетни съображения и за да се улесни финансовото регулиране, е необходимо да се предвиди ограничение за всяка държава-членка за максималния брой формуляри от стопанства, които ѝ се заплащат, като този брой е указан в приложение I към Регламент (ЕИО) № 1859/82.
(3)
Необходимо е да се гарантира известна гъвкавост по отношение на броя формуляри от стопанства за всеки избираем район, при условие че се спазва общият брой счетоводни стопанства за държава-членка, предвиден в приложение I към Регламент (ЕИО) № 1859/82, ако в съответната държава-членка има повече от един район.
(4)
Ако общият брой надлежно попълнени и изпратени в срок формуляри от стопанства от район или от държава-членка е под 80 % от максималния брой, определен за съответния район или държава-членка, следва да се намали фиксираната сума за този район или държава-членка, считано от 2005 счетоводна година. При все това като временна мярка е уместно да се отложи прилагането на тази система за намаление за Чешката република, Естония, Кипър, Латвия, Литва, Унгария, Малта, Полша, Словения и Словакия, за да могат новите държави-членки плавно да се приспособят към системата за водене на счетоводството за установяване на доходите от земеделските стопанства, която е нова за тях.
(5)
Следователно е необходимо да се измени Регламент (ЕИО) № 1915/83.
(6)
Мерките, предвидени в настоящия регламент, са в съответствие със становището на Комитета по селскостопанската информационна счетоводна мрежа,
ПРИЕ НАСТОЯЩИЯ РЕГЛАМЕНТ:
Член 1
Член 5, параграф 1 от Регламент (ЕИО) № 1915/83 се заменя със следния текст:
„1. Комисията заплаща на държавите-членки фиксирана сума за всеки надлежно попълнен експлоатационен формуляр от стопанство, който ѝ е бил изпратен в сроковете, визирани в член 3.
1а. Общият брой надлежно попълнени и изпратени в срок формуляри, за които се заплаща фиксирана сума, не може да надвишава общия брой счетоводни стопанства, определен за съответната държава-членка в приложение I към Регламент (ЕИО) № 1859/82.
По отношение на държавите-членки, в които има повече от един район, броят надлежно попълнени и изпратени в срок формуляри от даден район, за които се заплаща фиксирана сума, може да надвишава до 20 % броя, определен за този район, при условие че общият брой надлежно попълнени и изпратени в срок формуляри от съответната държава-членка не надвишава броя, определен за тази държава в приложение I към Регламент (ЕИО) № 1859/82.
Ако броят надлежно попълнени и изпратени в срок формуляри от даден район или държава-членка е под 80 % от броя на счетоводните стопанства, определен за този район или държава-членка, фиксираната сума за експлоатационните формуляри за този район или държава-членка се намалява с:
-
10 % за счетоводните години 2005 и 2006.
-
20 % за счетоводната година 2007 и следващите счетоводни периоди.
При недостиг в даден район или държава-членка намалението се прилага само в национален мащаб.
Намалението за 2005 счетоводна година, предвидено в трета алинея, първо тире, не се прилага за Чешката република, Естония, Кипър, Латвия, Литва, Унгария, Малта, Полша, Словения и Словакия.“
Член 2
Настоящият регламент влиза в сила на седмия ден след публикуването му в Официален вестник на Европейския съюз.
Той се прилага от 2005 счетоводна година.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 21 декември 2004 година.